કર્ણાટકમાં ભાજપના બધા જ ધુરંધરો હાજર થઈ ગયાં હતાં. ગમે તે ભોગે કર્ણાટકને જીતવાનું હતું. જીતની બહુ નજીક આવીને ભાજપ અટકી ગયો. તે વખતે ચૂંટણી પ્રચારમાં યુપીના મુખ્યપ્રધાન યોગી આદિત્યનાથની પણ સારી એવી ડીમાન્ડ હતી. ખાસ કરીને કોસ્ટલ બેલ્ટમાં, કર્ણાટકના કાંઠાળ પ્રદેશમાં, જ્યાં મુસ્લિમોની વસતિ વધારે છે. વધારે મુસ્લિમ મતો ધરાવતા યોગીને ફેરવવાથી બહુમતી મતોનું ધ્રુવીકરણ વધારે સરળ બને. એવું થયું પણ હતું, અને આ વિસ્તારમાં ભાજપને 52 ટકા જેટલો મતો અને સારી એવી બેઠકો પણ મળી છે. ચૂંટણી પ્રચારમાંથી અધવચ્ચેથી જ યોગીએ ઉત્તરપ્રદેશ દોડી જવું પડ્યું હતું. પોતાના રાજ્યમાં ઓવરબ્રીજ તૂટી પડ્યો તે ઘટના બહુ મોટી થઈ ગઈ, કેમ કે એક ડઝનથી વધુ લોકોના મોત થયા હતા. આ બહુ સિમ્બોલિક ઘટના હતી. મુખ્યપ્રધાને ભાજપને બીજે મદદ કરવાના બદલે પોતાના રાજ્યમાં પોતાની જ શાખ બચાવવા માટે દોડવું પડ્યું. આવી દોડભાગ છેલ્લા કેટલાક મહિનાથી તેમના માટે સતત ચાલી રહી છે અને હજીય અંત આવ્યો નથી. હવે કૈરાના બેઠકની પેટાચૂંટણી છે અને યોગી આદિત્યનાથની ઉંઘ હરામ થઈ ગઈ છે.